La nici 48 de ore de la teribilul accident, în care un polițist de la Brigada Rutieră și-a pierdut viața, cele trei gropi de pe Bulevardul Știrbei, responsabile pentru tragedie, au fost astupate.

Întâmplător sau nu, autoritățile s-au mobilizat și au șters orice urmă care mai amintea de acest nefericit eveniment – asta în condițiile în care Bucureștiul este împânzit de lucrări neterminate, uitate de autorități și blamate de cetățeni, nesemnalizate sau marcate necorespunzător, care reprezintă adevarate pericole pentru toți participanții la trafic.

De fiecare dată cand întrebam, primim aceleași răspunsuri: procesul tehnologic nu permite aducerea terenului la starea ințială după intervenții în carosabil, decât în anumite termene și condiții, care, iată, acum au fost urgentate sau care în acest caz nu s-au respectat.

Rămâne întrebarea de ce acum autoritățile s-au putut mobilza dar în alte situații nu?

Are cineva ceva de ascuns? Există lucruri care nu trebuie răscolite? Ce secrete ascund cele trei gropi ale căror urme abia se mai vedeau astăzi? Aveau ele ceva special de au avut întâietate la asfaltare iar altele nu?

Un posibil răspuns ar fi că se aflau pe traseul coloanelor oficiale, iar mobilizarea autorităților când vine vorba de aleșii noștri pare să nu aibă limite…

Oare câte tragedii trebuie să se mai întample pentru ca lucrurile să intre în normalitate și la noi?

Dar oare ne poate spune cineva cum este definită normalitatea la noi?

Doar câteva lumanări aprinse, la baza unui stâlp de pe trotuar, ne mai sugerau că acolo s-a petrecut o dramă… drama tânărului polițist de la Brigada Rutieră care și-a pierdut viața în misiune, în seara zilei de marți, 20 octombrie pe Bulevardul Știrbei, unde trei gropi parcă au fost săpate special pentru el….